Jónmundur Guðmarsson verður framkvæmdastjóri sölu og viðskiptaþróunar hjá GAMMA . Samstarfssamningur undirritaður við alþjóðlega eignastýringarfyrirtækið GAM . GAMMA Capital Management hefur hafið samstarf við GAM , eitt stærsta eignastýringarfyrirtæki í heimi , og getur nú boðið viðskiptavinum sínum upp á beina fjárfestingu í alþjóðlegum sjóðum GAM . Auk þess verður unnt að stofna erlenda vörslureikninga hjá GAMMA Capital Management með milligöngu GAM . Samstarfið er liður í þeirri stefnu GAMMA Capital Management að gera viðskiptavinum sínum kleift , með einföldum hætti , að ná fram eignadreifingu erlendis eftir að gjaldeyrishöftum verður aflétt . Þá hefur Jónmundur Guðmarsson verið ráðinn í starf framkvæmdastjóra hjá GAMMA . Hann verður einn fjögurra framkvæmdastjóra félagsins og mun stýra sviði sölu og viðskiptaþróunar á Íslandi og á erlendum mörkuðum . Jónmundur er stúdent frá Menntaskólanum í Reykjavík , stjórnmálafræðingur frá Háskóla Íslands og hefur meistaragráðu í alþjóðastjórnmálum frá Oxford-háskóla á Englandi . Hann var bæjarstjóri á Seltjarnarnesi 2002 til 2009 , framkvæmdastjóri Sjálfstæðisflokksins árin 2009 til 2014 og hefur síðustu tvö ár gegnt starfi framkvæmdastjóra sænska fyrirtækisins Beringer Finance á Íslandi . Þá hefur hann setið í stjórnum fjölmargra fyrirtækja og fjármálafyrirtækja , svo sem Frjálsa lífeyrissjóðsins og Lánasjóðs sveitarfélaga . Jónmundur mun jafnframt bætast í hluthafahóp félagsins á árinu . „ GAMMA Capital Management hóf starfsemi í London í fyrra og stefnt er að því að efla þá starfsemi enn frekar á nýju ári , með það fyrir augum að geta boðið upp á heildarlausnir í fjárfestingum hér heima og erlendis . Við höfum nú nýverið flutt okkur um set í nýtt húsnæði í London , í Mayfair hverfinu , og samstarfið við GAM og ráðning framkvæmdastjóra sölu og viðskiptaþróunar eru næstu skref í þessu verkefni . Það er mikill fengur að ráðningu Jónmundar Guðmarssonar , sem hefur víðtæka reynslu af stjórnun og fjármálastarfsemi , og þá er það afar spennandi tækifæri fyrir okkur að vinna með fyrirtæki á borð við GAM . Markmið okkar er að viðskiptavinir GAMMA á Íslandi geti fengið alhliða þjónustu hjá okkur þegar kemur að fjárfestingum erlendis , allt frá stofnun vörslureiknings til beinna fjárfestinga í sjóðum hjá virtustu sjóðastýringarfyrirtækjum í heimi , “ segir Gísli Hauksson , forstjóri GAMMA Capital Management . GAMMA Capital Management ( gamma.is ) er rekstrarfélag verðbréfasjóða með um 60 milljarða króna í stýringu og starfsemi í Reykjavík , í Garðastræti 37 , og í London , að 25 Upper Brook Street . GAM ( gam.com ) er leiðandi eignastýringarfyrirtæki á heimsvísu og rekur starfsemi sína undir merkjum GAM og Julius Baer . Félagið hefur höfuðstöðvar í Zurich , starfsstöðvar í ellefu löndum og yfir eitt þúsund starfsmenn og 130 milljarða USD í stýringu .